  Анжелика Тихонова корреспондент Россиысь Финн-угор калыкъёслэн ассоциацизылэн азьвалтэтэзлэн ёзчиосыз Удмуртиысь Йӧскалык лыдӟетъюртлы финн-угор калыкъёслэсь 50 пала книгаоссэс кузьмазы. Со сярысь ужъюртлэн пресс-службаез ивортэ. Йӧскалык лыдӟетъюртэ но Удмурт кун университетлэн В.А. Журавлёвлэсь нимзэ нуллӥсь дышетонъя но тодосъя лыдӟетъюртаз сётэм книгаос лулчеберетлы, историлы, эпослы, искусстволы, озьы ик пор, мордва но коми калыкъёсты югдытон бордын трос тыршем гожъяськисьёслы но мер ужасьёслы сӥземын. Озьы ик литератураез эскеронъя тодос ужъёсын тодматӥзы.  Удмуртиысь лыдӟетъюртъёслы Россиысь финн-угор калыкъёслэсь книгаоссэс кузьмазы 5 фото Книгаосын тодматон ужрадэз Вань удмуртъёслэн «Удмурт Кенеш» ассоциацизылэн тӧроез, Удмуртиысь Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн тӧроез Татьяна Ишматова усьтӥз. Со Финн-угор калыкъёслэн ассоциацизылэн, йӧскалык библиотекаосы книгаос сётъяса, литератураен вошъяськон кичӧлтонэз сярысь ивортӥз. Куноослы тау карон кылъёс вераз Удмуртысь Йӧскалык библиотекалэн кивалтӥсез Татьяна Тенсина. Ассоциацилы тау кареме потэ сыӵе визьлыко сямызлы - лыдӟиськонниослы книгаос кузьманы. Мынам малпамея, милям фондъёсамы визьбуръя, тодонлыкъя зэмос узырлык вуиз. Нош ми тыршомы, фондамы вуэм книгаос тросгес лыдӟисьёсмы доры мед вуозы шуыса Татьяна Тенсина, Удмуртысь Йӧскалык лыдӟетъюртлэн кивалтӥсез Матысь дыре ваньмыз книгаос лыдӟисьёслы поттэмын луозы. Тодэ вайытом, 15-тӥ тулыспалэ Ижкарын «Росси Федерациысь Финн-угор калыкъёслэн ассоциацизы» огъяросси мер движенилэн Кенешезлэн азьвалтэтэзлэн кенешонэз ортчиз. Отын Удмуртиын улӥсь финн-угор калыкъёслэсь аспӧртэм лулчеберетсэс утён но азинтон ужпумъёсты ӝутӥзы. Тегъёс: Ижкар Литература Удмуртия Мерлык финн-угоркалыкъёс книгаос Йӧскалыклыдӟетъюрт  